runetrust/blame-folketinget-dk huggingface dataset:
Mette Frederiksen (S), 2021-03-16:
Der skal ikke herske nogen som helst tvivl om, at jeg og regeringen er tilhængere af så stramme udvisningsregler som overhovedet muligt, og hvis man bruger et ophold i Danmark, og det er uagtet, hvorfor man måtte være her, til at begå alvorlig kriminalitet af den ene eller anden slags – her er der tale om særdeles alvorlig kriminalitet – ja, så skal man i mine øjne forlade Danmark, for så har man opsagt den kontrakt, man har indgået med det danske samfund, og jeg mener ikke, man har noget at gøre her længere.
Jann Sjursen (KRF), 2003-01-21:
Derimod er det efter vores opfattelse afgørende - og det er baggrunden for, at vi ikke kan støtte det forslag til vedtagelse og må stemme imod det, når det kommer til afstemning, som Venstre, De Konservative og Dansk Folkeparti har fremsat - at Folketinget i dag med det forslag til vedtagelse blot konstaterer, at finansministeren stærkt har beklaget de også i hans egen redegørelse omtalte forhold. Når vi ikke bare kan være med til at konstatere det, som det sker i VKO's forslag til vedtagelse, skyldes det jo, at hele den sag har været ét langstrakt forhindringsløb, hvor man nærmest har skullet hive oplysningerne ud af finansministeren, og hvor det først er i elvte time og under stærkt pres, at finansministeren fremsender en redegørelse. Ellers er oplevelsen af de beklagelser, jeg vil sige såkaldte beklagelser, finansministeren er kommet med, nærmest, at finansministeren har bagatelliseret hele forløbet.
Pernille Vigsø Bagge (SF), 2009-05-15:
Det her forslag kunne også være med til at modvirke sort arbejde - plus den helt åbenlyse effekt, det ville have, at de mennesker, der bliver fyret i disse tider, og som typisk er kortuddannede og ufaglærte, ville kunne få en ny plads på arbejdsmarkedet gennem en udvidelse af hjemmeserviceordningen.
Kristian Jensen (V), 2015-11-12:
Det er det, vi gør den 3. december, hvor vi har en folkeafstemning præcis efter grundloven: Når der afgives suverænitet, er det enten med femsjettedelsflertal herinde, hvilket vi desværre ikke kan få, eller ved en folkeafstemning, som afholdes den 3. december.
Jacob Jensen (V), 2007-02-06:
Man kan selvfølgelig være startet lidt sent på en uddannelse, og man skal jo ikke straffes for, at man i en sen alder gerne vil opkvalificere sig, men vi vil ikke være med til at give en rabat til alle studerende over 26 år, uanset om man har været i gang med et studieforløb i 1 år, 10 år eller mere.
Jacob Jensen (V), 2020-11-10:
Jeg har ikke nået at konsultere finansordførere eller andre, men hvis vi så siger, at vi bliver enige om, at man kan finde finansieringen via krigskassen, for det er jo det argument, jeg i hvert fald har fremført flere gange: Når man siger, at man vil understøtte arbejdspladser i en coronatid og det er det, man vil bruge krigskassen til, kan vi også finde de midler i krigskassen til netop at understøtte de arbejdspladser, som det her vil medføre.
Christine Antorini (S), 2010-06-02:
Der er det sådan, at hvis man summer op på alt det, der skæres ned på de unge, der ikke får så meget, når de er på produktionsskole, i forhold til når de er i skolepraktik, og på de kortuddannede, der skal på voksen- og efteruddannelse, altså hele den palet af nedskæringer, der er på de kortuddannede, summer det op til 2,8 mia. kr.
Line Barfod (EL), 2007-10-04:
I forhold til arbejdsvilkår og trepartsforhandlinger har jeg ikke hørt et ord om, at der skulle indgå noget om, at der kommer flere ressourcer, så der kan ansættes flere, så man kan undgå f.eks. en sådan melding, som jeg har fået fra en ansat på plejehjem: Han er alene 2 timer på en afdeling med 12 beboere, hvoraf de 5 har så svære psykiatriske diagnoser, at de burde være på et særligt psykiatrisk plejehjem.
Lars Løkke Rasmussen (V), 2002-02-06:
Det, der forvirrer mig, er naturligvis, at Socialdemokratiets finanspolitiske ordfører i fredags sagde: »Se, der er jo ingen grund til at bruge 1,5 mia. kr., hvis man tror, at det, der vil komme ud af situationen, vil være, at de forkerte patienter vil blive opereret.« Så fortsatte ordføreren: »Vi har været i forhandling med amterne og har været af den klare overbevisning, at de ressourcer, der er personalemæssigt, de ressourcer, som jo er livsnødvendige for at gennemføre operationerne, faktisk blev presset til det yderste i forbindelse med den meget omfattende aftale, vi lavede med amterne«.
Pelle Dragsted (EL), 2016-03-15:
Men kan ordføreren ikke bekræfte, at netop de mennesker, der befinder sig på den mindsteløn på 17.700 kr., som man tager udgangspunkt i for at komme frem til det her resultat – det er ikke en stor gruppe, men de findes – er nogle af de mennesker, som alleroftest er ramt af ledighed, og som derfor netop er dem, som vil blive allerhårdest ramt af de reformer, som de partier, der påstår at bekymre sig om dem, vil gennemføre?
Jann Sjursen (KD), 2004-12-01:
Jeg vil godt spørge fru Charlotte Dyremose, om hun er enig med Venstres ordfører, der nærmest fik det til at se ud som om, at når alt kommer til alt, kan de unge nok ikke lide øl, og derfor kan det godt gå an at sætte afgiften på øl ned, men at alkoholsodavand simpelt hen er det store problem i forbindelse med de unges alkoholforbrug, og derfor skal afgiften sættes op.
Hans Christian Schmidt (V), 2000-09-07:
Uanset om man læser Socialdemokratiets nye oplæg til miljøpolitik eller man sådan set læser det lille hæfte, der hedder »Hovedlinjer i finanslovforslaget«, så går det igennem som en rød tråd, at det må være sådan, at vi skal bevare og udbygge den nationale indsats på miljøområdet.
Hans Andersen (V), 2017-02-10:
Hvis man betaler husleje, hvilket alle andre mennesker i det her land også gør, af det rådighedsbeløb, man har efter skat, så er det rigtigt, at hvis nu huslejen er 7.300 kr. om måneden, har man stadig væk over 10.000 kr. til rådighed til andre fornødenheder.
Jacob Buksti (S), 1998-12-08:
Jeg er sikker på, at alle partier i denne sal er stærkt optaget af at følge udviklingen omkring etableringen af euroen og løbende se på dennes betydning for den fremtidige økonomiske stabilitet og beskæftigelse. Derfor ser vi også frem til at høre, hvilke overvejelser det giver for Danmarks fremtidige placering i det europæiske økonomiske samarbejde.
Eva Kjer Hansen (V), 2006-04-28:
Projekterne er mangfoldige og handler f.eks. om at give forældrene bedre mulighed for at afprøve en bred variation af forskellige træningsmetoder, udvikle et hjemmetræningstilbud til forældre som supplement til det offentlige skoletilbud og udvikle et bedre samarbejde mellem myndighed og borger.
Aki-Matilda Høegh-Dam (SIU), 2021-11-09:
For det er en realitet, at de postkoloniale strukturer stadig ses i vores samfund, og derfor mener vi i Siumut, at vi skal dykke helt ned i nogle af de her problemstillinger og undersøge mulighederne for en grønlandsk integrationspolitik, for som vi ved, er udlændinge- og integrationsområdet et dansk ansvarsområde.
Line Barfod (EL), 2007-02-27:
Vi mener, det er afgørende, at man har muligheden for at have en fri debat og kunne ytre sig så frit som muligt, men vi anerkender også, at der er nogle steder, hvor man sætter nogle grænser for ytringsfriheden, at vi har bestemmelser om, at det er strafbart at gå ud og påstå, at andre har begået noget strafbart, hvis det ikke er korrekt, det vil sige, at vi har injuriebestemmelser osv., ligesom vi mener, det er vigtigt, at vi har racismeparagraffen, der beskytter andres frihedsrettigheder.
Jakob Sølvhøj (EL), 2018-11-21:
Efter Enhedslistens opfattelse står vi derfor med en relativt alvorlig risiko for, at vi i løbet af nogle ganske få år vil komme til at se en akut mangel på tolke, og derfor har vi syntes, det var rigtig fornuftigt, at regeringen iværksatte en tværministeriel undersøgelse, altså nedsatte en tværministeriel arbejdsgruppe, som skulle undersøge hele tolkeområdet.
Preben Bang Henriksen (V), 2018-11-01:
Der er for nogle mennesker en vis tryghed ved det her, men jeg må altså bare sige og faktisk også advare om, at når vi tillader køb af peberspray og erhvervelse af peberspray, og at man kan have den derhjemme til brug i selvforsvar, er det jo altså ikke ensbetydende med, at man skal lade fordøren stå åben.
Christian Langballe (DF), 2017-02-09:
Så vil jeg til sidst sige til Johanne Schmidt-Nielsen, at det, når jeg taler om at være dansker i hjertet, er et citat fra Grundtvig, og der må jeg så bare sige, at jeg nok tror, at jeg er mere enig med Grundtvig, end jeg nogen sinde bliver med Johanne Schmidt-Nielsen.
Frank Aaen (EL), 1999-05-19:
Med det, vi har set og hørt, er vi ikke overbevist om, at vi her har et problem, der kan udløse et vældigt bureaukrati og ekstraarbejde hos Told og Skat, og skulle det vise sig, at vi har uret i det på den måde, som SF også foreslog det gennem spørgsmål og svar, vil vi da godt være med til at kigge på det, men på det foreliggende grundlag kan vi ikke støtte forslaget.
Torsten Gejl (ALT), 2021-04-13:
Problemet med at gøre nogle til helte og andre ikke til helte er jo også, at mange andre, der egentlig gør et fantastisk stykke arbejde, bliver forbigået – altså når ambulanceredderne, som tager ud og hjælper mennesker, der har været udsat for et grusomt færdselsuheld, knokler i døgndrift i perioder, synes jeg de gør et fantastisk stykke arbejde.
Jakob Sølvhøj (EL), 2022-04-22:
Så er jeg ellers nødt til at sige, som andre ordførere har sagt, at vi jo er midt mellem to finanslovsforhandlinger, og måske er forslagsstillerne også enige i, at det jo ikke er nogen egentlig finansieringsvej at henvise til de forslag, der blev fremsat op til en finanslov, der er forhandlet og er endt med et andet resultat.
Jette Bergenholz Bautrup (S), 2002-12-04:
Derfor er det meget vigtigt, at de kommer ind i en terapigruppe, hvor andre børn fortæller om deres oplevelser, hvordan de har det med vrede og angst, og hvordan de har det med savnet af den, de nu har mistet. Vi så i TV 2 for nylig, hvor forfærdeligt det var for en dreng, hvor ked af det han var, hvordan det var et tabuemne i skolen, og hvordan han blev isoleret.
Sophie Løhde (V), 2025-11-06:
Jeg håber da også, at de mennesker, der i de her år også bidrager som vigtig international arbejdskraft som en vigtig forudsætning for, at mange af vores virksomheder i øvrigt hver dag kan køre, og at hjulene kører i det danske samfund, også vil gøre brug af deres stemme.
Lise von Seelen (S), 2007-01-10:
Det er meget, meget vigtigt, at man får de to ting til at passe sammen; det er det af hensyn til borgerne, og det er det af hensyn til, at man bruger pengene rigtigt. For at opnå de gode patientforløb, er det vigtigt, at man får det til at passe sammen, det er vigtigt, at man får det antal sengepladser, som passer til det antal borgere, der skal behandles, så man ikke har borgere liggende i senge ude på gangene eller i lokaler, som slet ikke er beregnet til folk, der er i behandling.
Jens Peter Vernersen (S), 2000-11-16:
Hr. Kristian Jensen skal altså ikke glæde sig for tidligt, selv om jeg brugte udtrykket imponerende. Det imponerende var det ringe indhold, den ringe validitet, der var i synspunktet, for der blev jo tilkendegivet heroppefra, at ledige kunne få pc'er stillet til rådighed.
Pia Olsen Dyhr (SF), 2009-10-29:
Jeg har noteret mig, at ministeren ikke ønsker at hjemtage de 10 pct.; det ville ministeren faktisk heller ikke, da SF fremsatte sit beslutningsforslag om at pålægge ministeren at hjemtage de 10 pct., og det er der egentlig meget god konsistens i.
Stinus Lindgreen (RV), 2025-06-03:
Det er klart, at min datter er dansk statsborger og altid har været det, og at hun har et rødbedefarvet pas og aldrig har haft andet, men alligevel sidder hun nu med en følelse af, at vi åbenbart ikke er helt lige så gode som andre, fordi vi har været i udlandet i nogle år.
Inger Støjberg (V), 2010-04-07:
Men omvendt tror jeg, det er meget, meget vigtigt, at vi netop giver ret fleksible muligheder, også for jobcentrene, og det er jo noget af det, som hr. Eigil Andersen normalt efterlyser. Så er der pludselig en sag, hvor hr. Eigil Andersen mener det skal være modsat, og det kan man så undres lidt over.
Mogens Lykketoft (S), 2004-06-03:
Men det er klart, at ønsket om den brede vifte af opgaver i regionerne og en suverænitet, et reelt demokrati, hvor man også har rådighed over egne indtægter, er noget, vi vil holde fast i, noget, vi vil sikre kommer på banen igen med et andet flertal, hvis ulykken skulle ske.
Liv Holm Andersen (RV), 2015-02-26:
Ellers synes jeg, og vi synes i Radikale Venstre, at det er godt, at de her forhåndstilkendegivelser fra patienter styrkes, og at der også her skal sikres mulighed for, at man kan drøfte de situationer, hvor tvang kan komme på tale, ligesom vi synes, at det er godt, at lovforslaget styrker tilsynet med tvangsfiksering, og at det også slås fast i lovforslaget, at det er noget, der anvendes kortvarigt, altså få timer.
Johs. Poulsen (RV), 2006-12-15:
Sagen er jo den, og det ved fru Mette Gjerskov også, at man fra Skov- og Naturstyrelsens side har sagt, at man allerede i begyndelsen af 2007 formodentlig har størstedelen af den viden, der skal til, og som skal lægges til grund for udarbejdelsen af vand- og naturplanerne i 2009.
Frank Jensen (S), 2000-02-29:
Der lå en konstatering af, at en tidligere konservativ partileder har sagt, at hvad man har begået i en ung alder for mange år siden nu må være glemt af offentligheden, og jeg går i øvrigt ud fra, at en lovovertrædelse er en lovovertrædelse, at den bedømmes efter de bestemmelser, der er i vores straffelovgivning og særlovgivning, og at det er op til domstolene at dømme og lave strafudmåling på det grundlag.
Trine Pertou Mach (EL), 2025-05-02:
En ting er, at vi fra dansk side får slået fast, hvad der er principperne for dansk udenrigspolitik, bl.a. fordi vi jo sidder i FN's Sikkerhedsråd, og fordi vi lige om et øjeblik overtager formandskabet for EU, og fordi der er rigelig med magter i verden, som modarbejder det aktivt.
Karen Hækkerup (S), 2008-12-12:
Jeg synes, det er lidt misvisende, når justitsministeren hele tiden bliver ved med at sammenligne ejendomsfunktionærerne med politibetjente, når forskellige grupper som fogeder, folkeskolelærere, buspersonale, kontorpersonale og parkeringsvagter altså også er omfattet af de her særlige bestemmelser.
Svend Erik Hovmand (V), 2002-05-08:
Men jeg holder mig nu altså til de facts, som vi er i besiddelse af, og jeg skal med stor interesse fordybe mig i det tidsskrift, som hr. Buksti nævnede. Jeg vil bare endnu en gang understrege, at udviklingen for Schlüterregeringen var præget af, at der var en stor regning, der skulle betales.
Jesper Petersen (SF), 2010-04-29:
Da jeg hørte hr. Jacob Jensens tale, havde jeg egentlig håbet, der ville komme noget mere, for jeg tænkte, at man måske i regeringen havde lavet en eller anden form for arbejdsdeling, hvor finansministeren ligesom koncentrerede sig om oppositionens politik, og så ville hr. Jacob Jensen måske løfte lidt af sløret for, hvad regeringens politik er.
Liselott Blixt (DF), 2020-01-16:
Så det undrer mig, at man bliver ved med at tale om, at man skal have sikkerhed for økonomien, når man på mange andre områder ser på, hvordan vi kan hindre ulighed i sundhed; hvordan vi sikrer, at alle, uanset hvor man bor i landet, kan få en behandling; at vi gør, hvad vi kan, for at fastholde folk på arbejdsmarkedet.
Simon Kollerup (S), 2025-08-14:
Det lovforslag, vi behandler her, udmønter den aftale, som blev indgået i maj måned af et bredt flertal i Folketinget, om en ny midlertidig lov om bygge- og anlægsprojekter samt driftsaktiviteter med væsentlige nationale forsvarsformål eller væsentlige civile beredskabsformål.
Lene Espersen (KF), 2007-02-27:
Men som jeg sagde i min første besvarelse til hr. Per Clausen, må jeg sige, at jeg i hvert fald ikke kan komme med nogen sådan endelig klar melding om problemstillingen om udlandet nu; det er noget, man må overveje nøjere, så der bl.a. i forbindelse med det tilsyn, der skal ske forud for aflastning til udlandet, også er en sikkerhed for, at de svin, som ikke er egnede til transport, og som har skuldersår, bliver sorteret fra.
Børge Klit Johansen (KRF), 2001-04-24:
De eksempler, der er nævnt i bemærkningerne til forslaget fra Tænk & Test, er jo efter vores opfattelse ikke alene uacceptable, de er faktisk lovstridige, og man kan med de redskaber, vi har i dag, gribe ind over for den her vildledende oplysning.
Rasmus Prehn (S), 2007-05-09:
Man bruger skatteydernes penge til som såkaldt forsker at hænge navngivne personer ud, og det er det, jeg synes er så betænkeligt, og det er der, jeg synes statsministeren må tage stilling til, om ikke han som den overordnet ansvarlige for regeringens politik og som den overordnet ansvarlige for, at man har sat skatteyderpenge af til det her, skal sige, at det er gået for vidt, og at der er en person her, der har misrøgtet sit hverv, og som på den måde miskrediterer den forskning, som skatteyderne skal betale for.
Morten Homann (SF), 2006-11-21:
Ikke så meget, fordi det er lykkedes at lave en aftale – det er selvfølgelig en glæde i sig selv – men mest af alt, fordi det trods alt har vist sig, at der er et flertal i Folketinget, som vil tage den her opgave alvorligt og lovgive fra den 1. januar.
Mogens Lykketoft (S), 2006-04-25:
Jeg ved godt, at alle regeringer har det dårligt med undersøgelseskommissioner, men det er alligevel en mærkelig, ja, lidt surrealistisk oplevelse at høre, at det skal være et argument imod undersøgelser, at spørgsmålet har noget med politik at gøre.
Morten Messerschmidt (DF), 2008-05-07:
Men jeg vil sige i forhold til solidariteten og tolerancen - og her er jeg glad for, at udenrigsministeren henviser helt tilbage til 1700-tallet og den franske revolution, den går jeg ud fra at der henvises til, hvor man jo startede med at hugge hovederne af kongerne, sådan at man kunne illustrere sin tolerance - at det sådan set lidt er det samme, vi står over for her.
Line Barfod (EL), 2008-04-09:
Jeg bryder mig ikke om den del af forslaget, der handler om, at det skal være efter 5 år, hvis man har levet en kriminalitetsfri tilværelse, men jeg mener, at man skal have samme muligheder for at få eftergivet sagsomkostninger fra en straffesag, som man har for at få eftergivet andre typer offentlig gæld.
Keld Albrechtsen (EL), 1998-05-07:
Man kan læse ud af denne dom, at så vil Danmark blive dømt, og uanset at man får standset forordningen i Ministerrådet, står vi altså tilbage med et problem, og det problem vil kun blive endnu værre, hvis det ulykkelige skulle ske, at Amsterdamtraktaten oven i købet gik hen og blev vedtaget, for så vil Domstolen også dermed få ret til at tage stilling til, i hvilket omfang de grundlæggende rettigheder skal kunne vægtes i forhold til det indre marked.
Per Clausen (EL), 2013-04-17:
Jeg vil bare spørge finansministeren, om han ikke kan løfte bare en lille smule af sløret for, hvad det er, der gør, at man kan gå fra at sige 5 mia. kr. til at sige 12 mia. kr. på præcis de samme områder, ud fra teksten, uden at fremlægge nogen som helst beregning og i en situation, hvor der ikke er sket andet, end at finansministeren er i færd med at afprøve muligheden for ved overenskomsterne at lave markante forringelser af de offentligt ansattes arbejdsforhold.
Anne Grete Holmsgaard (SF), 2010-05-20:
Jeg vil først sige til klima- og energiministeren, som sagde, at der er en række gode intentioner i forslaget, men at det kortslutter regeringens tidsplan, som jo er at vente på Klimakommissionen og derefter gå lidt i tænkeboks og så komme med regeringens indstilling til, hvordan man vil komme ud af kul-, olie- og naturgasafhængigheden, at jeg håber, at det her forslag vil blive husket, hvis det skulle være sådan, at Klimakommissionen på trods af et stort arbejde alligevel ikke kommer hele vejen rundt og når alting.
Mikkel Dencker (DF), 2007-12-04:
Der er også i lovforslaget taget højde for den problematik, som vi jo har med Spanien og Frankrig, så pensionsudbetalinger fra Danmark ikke længere bliver beskattet i bopælslandet - i dette tilfælde Kroatien for vi kunne måske frygte, at Kroatien kunne ende med at blive en form for skatteparadis.
Maria Reumert Gjerding (EL), 2016-03-30:
Altså, i Enhedslisten så vi jo også meget gerne, at der blev oprettet nogle dyreværnsenheder under politiet – og det er vel det, som man også kan oversætte til en form for dyrepoliti – som skal have fokus på dyreværnssager, netop fordi den slags sager ofte bliver underprioriteret og der simpelt hen ikke er nogen, der tager fat i dem.
Tina Nedergaard (V), 2005-06-14:
Jeg vil bare sige, at det er lidt pudsigt, det er næsten den modsatte påstand, der ligesom har været fremført adskillige gange, nemlig at kommunerne skulle ønske for alt i verden at beholde deres elever hjemme for at skabe deres eget tilbud og bestemt ikke dele med andre eller sende dem over i andre kommuner, der kunne ske at have en institution.
Martin Lidegaard (RV), 2019-03-28:
Men fordi det vel er en af de mest alvorlige hændelser og ulykker i vores historie, og fordi der er et vedholdende, vil jeg sige, pres på den her sag – som også gør, at når jeg kigger ned over det, har jeg stadig væk nogle spørgsmål, som jeg synes er svære – så tænker jeg sådan set, at alle kunne have en interesse i det.
Rasmus Jarlov (KF), 2024-06-04:
Selvfølgelig har det ingenting med konventioner at gøre, når vi beder om, at der er en ordentlig sagsbehandling, som sikrer, at man ikke sidder kl. 21 om aftenen og finder ud af: Hov, der var lige en mere, der også var lovovertræder, som vi lige skal have ud.
Mette Frederiksen (S), 2013-05-23:
Jeg kan samtidig så også slå fast, at det, der forener regeringen og Enhedslisten, hvad angår social dumping, er et ønske om ikke blot at tale om det og ikke blot at henvise til ting, der ikke kan laves om, men at bruge af den fællesmængde og de handlemuligheder, som det europæiske samarbejde giver.
Brian Mikkelsen (KF), 1998-05-06:
Vi ønsker, at den halvårlige regulering af lønnen, som finder sted automatisk, skal ophøre, og sluttelig ønsker vi, at der ved de næste generelle lønforhandlinger for EU-ansatte skal foreslås lønreduktioner, såfremt man ikke har gennemført ændringer i skattesystemet.
Thomas Adelskov (S), 2002-01-31:
I den pågående citatkrig kan jeg hive fat i lovforslaget og så se, at der jo i lovforslagets bemærkninger, som jo også ligger til grund, når man skal vurdere det rent juridisk, står, »at det bemærkes, at kriteriet om, at en computer med tilbehør skal være stillet til rådighed for arbejdstageren af arbejdsgiveren til brug ved arbejdet ...«.
Keld Albrechtsen (EL), 1999-11-19:
Og det håber jeg virkelig, regeringen vil tænke over. Vi vil selvfølgelig fra Enhedslistens side gå så positivt ind i det her som overhovedet muligt og så sammen med de andre partier, som har kritiseret, at det ikke er godt nok, prøve at få nogle ændringer igennem.
Morten Bødskov (S), 2006-04-18:
Hvordan den helt specifikt skal tilrettelægges efter de bestemmelser og beføjelser, der kommer ind i det endelige lovforslag, må vi jo se på her, men der er fra Socialdemokraternes side ingen tvivl om, at hvis kontrollen skal styrkes, ja, så bliver en styrkelse af Wamberg-udvalgets muligheder for at få indsigt i de her oplysninger, som efterretningstjenesterne nu får adgang til, helt væsentlig.
Jens Peter Vernersen (S), 2008-12-03:
Det vil sige, at man fra statens side påtager sig en ekstra udgift på i hvert fald 200 mio. kr. til sundhedsforsikringer, da prisen, udgiften, i forvejen er 700 mio. kr. Hvis det her fortsætter, vil vi jo med en tredobling af prisen komme op på 2 mia. kr. i reale udgifter på sundhedsforsikringer, som staten betaler, fordi man har fradrag.
Kim Christiansen (DF), 2011-12-13:
Vi ved godt, at vi ikke kan begynde at begrænse folk, for det her handler i sidste ende om, at man er nødt til at lægge mange timer som selvstændigt erhvervsdrivende, især i de små virksomheder, hvis man vil have det til at give et overskud, og det synes jeg ikke at vi fra statens side skal gå ind at begrænse folk i.
Per Ørum Jørgensen (KD), 2010-12-15:
Der er nogle, der har beskyldt mig for at være talsmand for det ny Højskolevenstre, og det tror jeg egentlig at jeg vil tage på mig med stolthed, på baggrund af at vi faktisk er optaget af, at der er plads til den her åndelighed, at der er plads til det liv og de værdier, som man kan sige at det tidligere Højskolevenstre repræsenterede.